स्कूल की पढ़ाई पूरी करने के बाद अधिकांश छात्र अपने भविष्य को लेकर दुविधा में रहते हैं। कुछ भेड़चाल चलते हैं, तो कुछ माता-पिता के दबाव का शिकार हो जाते हैं। सही प्रेरणा न मिल पाने के कारण छात्र गलत राह चुन लेते हैं, जिसकी कीमत उन्हें जीवन भर चुकानी पड़ती है। रुचि के मुताबिक कोर्स न मिलने के कारण अधिकांश छात्र ग्रेजुएशन तो कर लेते हैं, लेकिन वह बाजार की जरूरतों के मुताबिक नहीं बन पाते। नतीजतन ग्रेजुएशन के बाद भी 12वीं जैसी बेरोजगारी और असमंजस की स्थिति बरकरार रहती है। ऐसे में महत्वपूर्ण सवाल यह है कि कैरियर का चयन कैसे किया जाए? दरअसल इस निर्णय में दो बातें बेहद महत्वपूर्ण भूमिका निभाती हैं- पहला चुने जा रहे क्षेत्र का भविष्य और वहां उपलब्ध संभावनाएं व दूसरा आपका व्यक्तित्व। यहां बात करते हैं मौकों से भरपूर क्षेत्रों और वहां आने के लिए आवश्यक स्किल्स के बारे में।